Direktivom 2009/28/EZ (dalje u tekstu „Direktiva RES”) utvrđuje se europski okvir za promicanje energije iz obnovljivih izvora s obveznim nacionalnim ciljevima za udio energije iz obnovljivih izvora u konačnoj bruto potrošnji energije za svaku državu članicu za 2020. U listopadu 2014. Europsko vijeće dogovorilo je obvezujući cilj potrošnje najmanje 27 % energije iz obnovljivih izvora na razini EU-a do 2030., što treba postići bez obveznih nacionalnih ciljeva. Predviđa se da će se kombinacijom dugoročnih učinaka postojećih politika, poboljšane troškovne konkurentnosti povezane s tehnološkim napretkom te inicijativa o sustavu za trgovanje emisijama (ETS) i sektorima izvan ETS-a, modelu tržišta električne energije, upravljanju i energetskoj učinkovitosti ostvariti povećanje udjela energije iz obnovljivih izvora. Međutim, bez dodatnih politika EU-a to povećanje nije troškovno učinkovito i njime se neće postići dogovoreni udio energije iz obnovljivih izvora na razini EU-a.

Razmatrane su zakonodavne i nezakonodavne opcije politika za promicanje uvođenja energije iz obnovljivih izvora. U okviru procjene učinka detaljno je analizirana svaka opcija politike uz postupni pristup od osnovnog scenarija (Opcija 0.) do sveobuhvatnijih mjera na razini EU-a. Nisu odabrane opcije kojima se daje prednost kako bi se sačuvala politička margina prosudbe Komisije da odabere opcije u sljedećih pet područja: i. Opcije za povećanje upotrebe energije iz obnovljivih izvora u sektoru električne energije (RES-E) Zajednički europski okvir za programe potpore: 1. isključiva upotreba tržišnih mehanizama; 2. pojašnjenje pravila s pomoću priručnika; 3. obvezan prijelaz na potporu za ulaganja. Koordiniraniji regionalni pristup: 1. obvezna regionalna potpora; 2. obvezno djelomično omogućivanje prekograničnog sudjelovanja u programima potpore. Financijski instrument usmjeren na energiju iz obnovljivih izvora: 1. financijski instrument na razini EU-a s blažim kriterijima prihvatljivosti; 2. financijski instrument na razini EU-a za podupiranje visokorizičnih projekata energije iz obnovljivih izvora. Administrativno pojednostavnjenje: 1. jačanje odredbi jedinstvenom kontaktnom točkom (one-stop-shop), vremenskim rokovima i pojednostavnjenim postupcima za obnovu elektrana; 2. skraćivanje postupaka izdavanja dozvola automatskim odobravanjem i uvođenjem jednostavnih obavijesti za male projekte. ii. Opcije za povećanje upotrebe energije iz obnovljivih izvora u sektoru grijanja i hlađenja (RES-H&C): Veliko povećanje udjela obnovljive energije u grijanju i hlađenju: 1. uvođenje obvezne upotrebe energije iz obnovljivih izvora za grijanje i hlađenje za dobavljače fosilnih goriva; 2. ista obveza, ali za sve dobavljače goriva. Olakšavanje prihvaćanja energije iz obnovljivih izvora i otpadne topline u sustavima daljinskog grijanja i hlađenja: 1. dijeljenje najbolje prakse; 2. energetski certifikati i omogućivanje pristupa lokalnim sustavima grijanja i hlađenja; 3. mjere pod točkom 2. plus dodatno ojačan okvir prava potrošača. iii. Opcije za povećanje upotrebe energije iz obnovljivih izvora u sektoru prometa (RES-T): Uključivanje obnovljive energije u sektor prometa: 1. obveza uključivanja na razini EU-a za napredna goriva iz obnovljivih izvora; 2. obveza uključivanja na razini EU-a za sva goriva iz obnovljivih izvora za upotrebu u prometu plus postupno ukidanje biogoriva iz prehrambenih sirovina (podopcije: 2.A djelomično postupno ukidanje biogoriva iz prehrambenih sirovina do 2030.; 2.B potpuno postupno ukidanje takvih biogoriva do 2030.; 2.C brže postupno ukidanje biodizela iz prehrambenih sirovina i veće uštede stakleničkih plinova do 2030.); 3. navedene opcije plus specifična obveza uključivanja na razini EU-a za goriva iz obnovljivih izvora za upotrebu u zrakoplovstvu i moreplovstvu; 4. obveza smanjenja emisija stakleničkih plinova (Direktiva o kakvoći goriva) (podopcije: 4.B opća obveza smanjenja stakleničkih plinova iz goriva i električne energije; 4.C obveza smanjenja stakleničkih plinova iz naprednih goriva i električne energije; 4.D smanjenje stakleničkih plinova iz naprednih goriva, električne energije i konvencionalnih goriva). iv. Opcije za jačanje i obavješćivanje potrošača energije iz obnovljivih izvora: Omogućivanje potrošačima da sami proizvode, troše i skladište vlastitu električnu energiju iz obnovljivih izvora: 1. smjernice EU-a o potrošnji vlastite energije; 2. omogućiti građanima da sami troše i skladište vlastitu električnu energiju iz obnovljivih izvora; 3. odvojiti potrošnju vlastite energije za općine. Otkrivanje informacija o električnoj energiji iz obnovljivih izvora: 1. ojačati sustav jamstva o podrijetlu; 2. mjere pod 1. plus obvezno objavljivanje jamstva o podrijetlu; 3. mjere pod 2. plus proširenje jamstava o podrijetlu na sve izvore proizvodnje električne energije. Sljedivost goriva iz obnovljivih izvora namijenjenih za uporabu za grijanje i hlađenje te u prometu: 1. proširiti jamstva o podrijetlu na plinovita goriva iz obnovljivih izvora; 2. proširiti jamstva o podrijetlu na plinovita i tekuća goriva iz obnovljivih izvora; 3. razviti drugi sustav za praćenje za plinovita i tekuća goriva iz obnovljivih izvora. v. Opcije za osiguravanje ostvarenja cilja potrošnje najmanje 27 % energije iz obnovljivih izvora do 2030.: Nacionalni ciljevi za 2020.: nacionalni ciljevi za 2020. kao osnova za usporedbu s referentnom vrijednošću. Putanja: Linearna ili nelinearna. Mehanizmi za izbjegavanje razlike u ambicioznosti za postizanje cilja EU-a za energiju iz obnovljivih izvora: 1. revidirati ambicije u nacionalnim planovima; 2. uvrstiti klauzulu o preispitivanju kako bi se, u slučaju potrebe, kasnije predložili dodatni mehanizmi za postizanje cilja na razini EU-a; 3. povećati ambicioznost mjera na razini EU-a; 4. uvesti nacionalne obvezne ciljeve. Izbjegavanje i nadoknađivanje razlika u postizanju cilja: 1. revidirati nacionalne planove; 2. uvrstiti klauzulu o preispitivanju kako bi se, u slučaju potrebe, kasnije predložili dodatni mehanizmi za postizanje cilja na razini EU-a; 3. povećati ambicioznost mjera na razini EU-a; 4. uvesti nacionalne obvezne ciljeve.